N1 in albei rigtings gesluit ná gru-ongeluk[OPVOLG] Owerhede het intussen bevestig 27 mense het in die ongeluk gesterf. Lees die opvolgberig hier. Die ongelukstoneel. Foto: Verskaf Die N1 tussen Kranskop en Middelfontein naby Mookgophong (Naboomspruit) in Limpopo is in albei rigtings gesluit weens ŉ ernstige ongeluk wat Vrydagmiddag plaasgevind het. Matome Moremi, woordvoerder van die provinsiale departement van vervoer, sê drie voertuie, insluitend ŉ vragmotor, was in die ongeluk betrokke. “Ek is nou op pad na die toneel en is nog nie in ŉ posisie om meer inligting te gee oor die mense wat in die ongeluk betrokke was nie. Ek kan wel sê dat daar beslis sterftes en talle beserings sal wees,” het Moremi gesê. Op foto’s van die toneel kan gesien word hoe sakke wat vermoedelik deur die vragmotor vervoer is oor die toneel verspreid lê. Die verfrommelde wrak van ŉ ligte voertuig is ook sigbaar. Moremi sê die N1 is tans in dié gebied in ŉ noordelike én suidelike rigting gesluit terwyl nooddienste op die toneel besig is. Motoriste wat van Gauteng of Bela-Bela ry, moet die Kranskop-afrit na Modimolle as alternatiewe roete gebruik. Motoriste wat van Polokwane in ŉ suidelike rigting ry, moet die R101-afrit by Mookgophong neem. Dit is in dié stadium nie duidelik hoe lank die pad gesluit sal wees nie.